นักเรียนจีนกำลังครอบครอง มหาวิทยาลัยดังทั่วโลก
19 พ.ย. 2562

นักเรียนจีนกำลังครอบครอง มหาวิทยาลัยดังทั่วโลก / โดย ลงทุนแมน
ไม่ว่าเราจะไปที่ไหนของโลก หรือทำอะไร
แน่นอนว่า สถานที่นั้นต้องมี “คนจีน” อยู่
และถ้าใครได้มีโอกาสไปศึกษาต่อต่างประเทศ
เราจะเจอปรากฏการณ์หนึ่งที่เกิดขึ้นพร้อมกันในมหาวิทยาลัยดังทั่วโลก
นั่นก็คือ นักเรียนส่วนใหญ่ในชั้นจะเป็นคนจีน ..
คนจีนเหล่านี้
นอกจากจะมีคนจีนที่บรรพบุรุษอพยพไปยังชาตินั้น
แต่ยังมีคนจีนที่พ่อแม่อยู่จีนแผ่นดินใหญ่ แต่เขาเหล่านั้นถูกส่งให้ไปศึกษาต่อในต่างแดน
แล้วนักเรียนจีนเหล่านี้ มีมากแค่ไหน?
ลงทุนแมนจะเล่าให้ฟัง..
ประเทศหลักๆ ที่คนทั่วโลก ต่างพากันส่งไปเรียน ก็คงหนีไม่พ้น สหรัฐอเมริกา อังกฤษ ออสเตรเลีย และ นิวซีแลนด์
ในประเทศสหรัฐอเมริกา มีนักเรียนจีนถึง 360,000 คนในปีการศึกษา 2017/18 ซึ่งคิดเป็น 1 ใน 3 ของนักเรียนต่างชาติทั้งหมด
แต่อย่างไรก็ตาม ด้วยปัญหาทางด้านสงครามการค้าระหว่างสหรัฐ-จีน ทำให้การขอวีซ่าของนักเรียนจีนนั้นทำได้ยากขึ้น และมีปัญหาอื่นๆ ตามมาอีกมาก ส่งผลให้ปัจจุบันนั้น คนจีนอาจเลือกไปศึกษาต่อที่ประเทศอื่นแทน
และประเทศที่ได้รับความนิยมต่อมา
ก็คงหนีไม่พ้น สหราชอาณาจักร โดยเฉพาะประเทศอังกฤษ
หากเราย้อนกลับไปเมื่อหลายปีก่อน อังกฤษเป็นประเทศที่โดดเด่นในด้านการศึกษามาโดยตลอด มีมหาวิทยาลัยเก่าแก่ชื่อดังจำนวนมาก แต่ปัญหาของการเรียนต่อที่อังกฤษในสมัยก่อนก็คือ ค่าครองชีพที่นั่นสูงมาก
แต่ปัจจุบันค่าเงินปอนด์ของอังกฤษอ่อนค่าลงเป็นอย่างมาก ทำให้เอื้อต่อการไปศึกษาต่อที่นั่น ค่าใช้จ่ายที่เกิดขึ้นในปัจจุบันจะลดลงเหลือแค่ครึ่งหนึ่งของเมื่อ 10 ปีที่แล้ว จนในช่วงที่ผ่านมามีนักเรียนต่างชาติเข้าไปศึกษาต่อที่ประเทศอังกฤษจำนวนมาก โดยเฉพาะคนจีน
โดยในปีการศึกษา 2017/18 มีนักเรียนจีนมากถึง 106,530 คน ที่ศึกษาระดับปริญญาตรี-โท ที่ประเทศอังกฤษ
และหนึ่งในมหาวิทยาลัย ที่มีนักเรียนศึกษาอยู่มากที่สุดคือ University of Manchester ที่ปัจจุบัน มีนักศึกษาจีนมากถึง 5,000 คน จากนักเรียนทั้งหมด 40,000 คน หรือคิดเป็น 12.5% ของนักเรียนทั้งหมด
ซึ่งนี่เป็นเพียงมหาวิทยาลัยเดียวเท่านั้น แต่ความจริงแล้วยังมีมหาวิทยาลัยชั้นนำอีกจำนวนมาก ที่มีนักเรียนจีนเดินทางไปเรียน
และแน่นอนว่า เมื่อมีคนให้ความสนใจมาศึกษาต่อเป็นจำนวนมาก ส่งผลให้มีเงินไหลเข้ามาในประเทศเป็นจำนวนมากเช่นเดียวกัน
แล้วการศึกษานั้นทำรายได้ให้กับภาครัฐมากแค่ไหน?
รายได้รวมจากการส่งออกด้านการศึกษาของประเทศอังกฤษนั้น มากถึง 780,000 ล้านบาท ในปี 2016 ซึ่งมาจากการศึกษาระดับปริญญามากถึง 508,000 ล้านบาท และมีแนวโน้มที่จะสูงขึ้นอย่างต่อเนื่อง
ลองคิดเล่นๆ ว่า ค่าใช้จ่ายต่อปีอย่างต่ำประมาณ 1 ล้านบาท มีนักเรียนจีน 100,000 คน ก็สามารถสร้างเงินหมุนเวียนได้จำนวนหลักแสนล้านบาทแล้ว
ซึ่งก็สอดคล้องกับในสหรัฐอเมริกา ที่นักเรียนจีนสามารถสร้างรายได้ให้กับภาครัฐสูงถึง 450,000 ล้านบาท ในปี 2018 เช่นกัน
แล้วเรื่องนี้บอกอะไรกับเรา?
สาเหตุที่ทำให้คนจีนนิยมไปศึกษาต่อต่างประเทศ
ก็เพราะคนจีนเห็นความสำคัญของภาษาอังกฤษ และความรู้ที่ทันสมัยจากมหาวิทยาลัยชั้นนำ
อีกทั้งครอบครัวคนจีนส่วนใหญ่มีลูกคนเดียว จึงสามารถสนับสนุนการศึกษาที่ดีที่สุดให้กับลูกได้
รวมไปถึงการแข่งขันของคนจีนที่มีความเข้มข้นสูง การจะทำให้แตกต่างที่เหนือกว่าคนในประเทศ ก็คือความต้องการศึกษาในมหาวิทยาลัยชั้นนำต่างประเทศ
ส่วนในมุมของประเทศที่มหาวิทยาลัยชั้นนำตั้งอยู่
เรื่องนี้ถือเป็นโอกาสที่ดีในการสร้างรายได้ให้ประเทศนั้น
สำหรับประเทศไทยก็น่าจะสามารถดึงดูดนักเรียนจีนได้เช่นกัน
เพราะจุดเด่นของประเทศไทยก็คือ ทำเลอยู่ใกล้ประเทศจีน ใช้เวลาเดินทางไม่นาน และค่าครองชีพไม่สูงมากเหมือนในประเทศฝั่งตะวันตก
แต่คำถามที่สำคัญก็คือ มหาวิทยาลัยไทยจะพัฒนาหลักสูตรและชื่อเสียงให้ทัดเทียมประเทศฝั่งตะวันตกได้อย่างไร..
----------------------
Blockdit โซเชียลมีเดีย รูปแบบใหม่
----------------------
References
- Higher Education Analysis, Department for Education
-
-